L 28/6
LV
Eiropas Savienības Oficiālais Vēstnesis
31.1.2023.
(29)
ICCAT pirmo reizi pieņēma arī zilās tunzivs pārvaldības procedūru.
Šā pasākuma mērķis ir nodrošināt ilgtermiņa, ilgtspējīgas un rentablas zvejniecības gan rietumu krājumam, gan Atlantijas okeāna austrumu daļas un Vidusjūras krājumam.
Ar pārvaldības procedūru īsteno austrumu un rietumu zilās tunzivs pārvaldības mērķus, tostarp pieņem trīs gadu pārvaldības ciklus un īstenošanas grafiku līdz 2028. gadam.
Saskaņā ar pārvaldības procedūru noteiktā KPN laikposmam no 2023. līdz 2025. gadam ir 40 570 tonnas gadā Atlantijas okeāna austrumu daļas un Vidusjūras krājumam.
Tāpēc minētie pasākumi būtu jāievieš Savienības tiesību aktos.
(30)
ICCAT pieņēma pārvaldības plānu attiecībā uz īsspuru mako (Isurus oxyrinchus), kas nozvejots saistībā ar citām ICCAT zvejniecībām Atlantijas okeāna dienvidu daļā, sākot no 2023. gada, lai nekavējoties novērstu pārzveju un pakāpeniski sasniegtu MSY atbalstam pietiekamus biomasas līmeņus.
Šis plāns ļauj paturēt īsspuru mako piezveju Atlantijas okeāna dienvidu daļā kopumā 1 295 tonnu apmērā, kas aptver 503 tonnas attiecībā uz Savienību.
Saskaņā ar ICCAT ieteikumu ierobežotā paturēšanas atļauja nav ilgtermiņa tiesības un neskar nekādus turpmākus iedalīšanas procesus.
Tāpēc šis pasākums būtu jāievieš Savienības tiesību aktos, nosakot piezvejas KPN un atbilstošu Savienības kvotu.
(31)
Lai samazinātu lielacu tunzivs un dzeltenspuru tunzivs mazuļu zvejas izraisīto mirstību, ICCAT arī saglabāja maksimālo limitu – 300 zivju pievilināšanas ierīces (ZPI) uz vienu kuģi 2023. gadā un 72 dienas ilgu ZPI izmantošanas aizlieguma periodu.
Minētie pasākumi būtu jāievieš Savienības tiesību aktos.
(32)
Savā 2021. gada sanāksmē ICCAT arī pieņēma 15 gadu atjaunošanas plānu attiecībā uz garspuru tunzivi Vidusjūrā no 2022. līdz 2036. gadam.
Attiecībā uz garspuru tunzivi Vidusjūrā ICCAT ir noteikusi 2 500 tonnu lielu 2023. gada KPN.
Turklāt ICCAT, pamatojoties uz ieguves kontroles noteikumu, 2022.–2023. gada laikposmam noteica KPN 37 801 tonnu apmērā garspuru tunzivij Ziemeļatlantijā, lai šim krājumam pieņemtu ilgtermiņa pārvaldības procedūru.
Minētie pasākumi būtu jāievieš Savienības tiesību aktos.
(33)
Saskaņā ar vairākiem ICCAT ieteikumiem Savienības pēc pieprasījuma var divu gadu periodā pārnest procentuālu daļu no savas neizmantotās ICCAT krājumu kvotas.
Minētie ieteikumi pēc iespējas ātrāk būtu jāievieš Savienības tiesību aktos, pamatojoties uz Komisijas 2022. gada 21. aprīļa priekšlikumu (10), lai dalībvalstis varētu pilnībā izmantot ICCAT krājumu Savienības kvotas, kā to 2023. gadam paredzējusi ICCAT.
Kamēr minētie ieteikumi Savienības tiesību aktos vēl nav ieviesti, būtu jānosaka kvotas individuālām dalībvalstīm par konkrētiem krājumiem, pamatojoties uz kopējo Savienības kvotu 2023. gadam, par ko ICCAT vienojusies, pirms tiek veikti jebkādi pielāgojumi dalībvalstu pārzvejas vai nepietiekamas nozvejas dēļ.
Individuālu dalībvalstu 2023. gada kvotu pielāgojumi, kas atspoguļo ICCAT piemērotos atskaitījumus, būtu jāizdara pēc tam, pamatojoties uz Savienības noteikumiem par atskaitījumiem, ievērojot Regulas (EK) Nr. 1224/2009 105. pantu un ņemot vērā Komisijas paziņojumu (11) par norādījumiem par kvotu atvilkšanu saskaņā ar minētās regulas 105. panta 1., 2. un 5. punktu.
(34)
2022. gadā Antarktikas jūras dzīvo resursu saglabāšanas komisija (CCAMLR) savā ikgadējā sanāksmē pieņēma mērķsugu un piezvejas sugu nozvejas limitus laikposmam no 2022. gada 1. decembra līdz 2023. gada 30. novembrim.
Minētie pasākumi būtu jāievieš Savienības tiesību aktos.
(35)
2022. gadā Indijas okeāna tunzivju komisija (IOTC) savā ikgadējā sanāksmē paturēja spēkā iepriekš pieņemtos pasākumus, kas piemērojami IOTC kompetences apgabalā.
Minētie pasākumi būtu jāturpina ieviest Savienības tiesību aktos.
(36)
Klusā okeāna dienvidu daļas reģionālās zvejniecības pārvaldības organizācijas (SPRFMO) ikgadējā sanāksme notiks 2023. gada 6.–15. februārī.
Kamēr ikgadējā sanāksme nav noturēta un nav noteiktas 2023. gada KPN, SPRFMO konvencijas apgabalā būtu provizoriski jāsaglabā pašreizējie pasākumi, kas ir funkcionāli saistīti ar KPN.
(10) Priekšlikums Eiropas Parlamenta un Padomes Regulai, ar kuru groza Regulu (ES) 2017/2107, ar ko nosaka pārvaldības, saglabāšanas un kontroles pasākumus, kuri piemērojami Starptautiskās Atlantijas tunzivju saglabāšanas komisijas (ICCAT) konvencijas apgabalā, un Regulu (ES) 2022/..., ar kuru izveido zilās tunzivs daudzgadu pārvaldības plānu, kas piemērojams Atlantijas okeāna austrumu daļā un Vidusjūrā.
(11) Komisijas paziņojums par norādījumiem par kvotu atvilkšanu saskaņā ar Regulas (EK) Nr. 1224/2009 105. panta 1., 2. un 5. punktu un ar ko aizstāj Paziņojumu 2012/C 72/07 2022/C 369/03 (C/2022/6757) (OV C 369, 27.9.2022., 3. lpp.).